Prezident “Bek klaster” korxonasini ibrat qilib koʻrsatdi

13.04.2018
O‘zbekiston Respublikasi Prezidenti Shavkat Mirziyoyev 13-aprel kuni Sirdaryo viloyatiga keldi. 

Davlatimiz rahbari Mirzaobod tumanidagi “Bek klaster” mas’uliyati cheklangan jamiyati shaklidagi qoʻshma korxona tomonidan tashkil etilgan zamonaviy issiqxona bilan tanishdi.
Prezidentimiz tashabbusi bilan qishloq xoʻjaligida klaster usuli keng joriy etilmoqda. “Bek klaster” korxonasi shu yoʻnalishdagi yirik sub’ektlardan boʻlib, unga Sirdaryo viloyatidan 18 ming gektar yer ajratilgan. Mazkur koʻp tarmoqli klaster tomonidan Mirzaobod tumanida 100 gektar maydonda issiqxona tashkil etilgan. Bu yerda yiliga 25 million dollarlik mahsulot yetishtirish, ularni 100 foiz eksportga yoʻnaltirish rejalashtirilgan.
Shavkat Mirziyoyev qishloq xoʻjaligi mahsulotlarini ilmiy asosda yetishtirish va saqlash, xaridorini hozirdan topish zarurligini ta’kidladi. Issiqxona konstruksiyalarini ishlab chiqarishni mahalliylashtirish, meva-sabzavotchilik boʻyicha mutaxassislar tayyorlash, klaster qoshida ilmiy-amaliy markaz tashkil etish yuzasidan koʻrsatmalar berdi.
Prezident qishloq xoʻjaligi texnikalarini ham koʻzdan kechirdi.